O‘zbekiston Respublikasi ichki ishlar organlari vaqtincha saqlash hibsxonalarining ichki tartib qoidalarini tasdiqlash to‘g‘risida

O‘zbekiston Respublikasining “Jinoyat ishini yuritish chog‘ida qamoqda saqlash to‘g‘risida”gi va “Ichki ishlar organlari to‘g‘risida”gi qonunlariga muvofiq buyuraman:
 1. O‘zbekiston Respublikasi ichki ishlar organlari vaqtincha saqlash hibsxonalarining ichki tartib qoidalari ilovaga muvofiq tasdiqlansin. 
 2. Mazkur buyruq rasmiy e’lon qilingan kundan e’tiboran kuchga kiradi.
 Mazkur Qoidalar O‘zbekiston Respublikasining “Jinoyat ishini yuritish chog‘ida qamoqda saqlash to‘g‘risida”gi Qonuniga (bundan buyon matnda Qonun deb yuritiladi), O‘zbekiston Respublikasining Jinoyat-protsessual kodeksiga (bundan buyon matnda JPK deb yuritiladi) muvofiq O‘zbekiston Respublikasi Ichki ishlar organlari vaqtincha saqlash hibsxonalarining (bundan buyon matnda VSH deb yuritiladi) ichki tartib qoidalarini belgilaydi.
 1. VSH jinoyat sodir etganlikda gumon qilinib, JPKning 221-moddasida nazarda tutilgan asoslar bo‘yicha ushlab turilgan shaxslarni qamoqda saqlash uchun mo‘ljallangan. JPKda belgilangan hollarda hamda tartibda VSHda o‘ziga nisbatan qamoqqa olish tarzidagi ehtiyot chorasi qo‘llanilgan gumon qilinuvchi yoki ayblanuvchilar ham o‘n sutkagacha saqlanishi mumkin.
 Qamoqqa olinganlarni tergov hibsxonasiga olisligi yoki lozim darajadagi qatnov yo‘llari mavjud emasligi tufayli olib borishning imkoniyati bo‘lmagan hollarda, bunday shaxslar VSHda tergovchining prokuror bilan kelishilgan qaroriga, shuningdek prokurorning qaroriga yoxud sudning ajrimiga ko‘ra o‘ttiz sutkagacha saqlanishi mumkin.
 2. VSHda ushlab turilganlar, qamoqqa olinganlar yoki vaqtincha saqlanayotgan (tranzit orqali olib o‘tiluvchilar) shaxslarning (bundan buyon matnda VSHda saqlanayotgan shaxslar deb yuritiladi) huquqlari, erkinliklari hamda qonuniy manfaatlari ro‘yobga chiqarilishini, majburiyatlari bajarilishini, ularning ajratib qo‘yilishini, alohida-alohida joylashtirilishini, shuningdek JPK va Qonunda nazarda tutilgan boshqa vazifalar bajarilishini ta’minlaydigan rejim o‘rnatiladi.
 3. VSHda rejimni tashkil etish va ta’minlash VSH joylashgan ichki ishlar organi boshlig‘i, uning jamoat tartibini saqlash xizmatiga rahbarlik qiluvchi o‘rinbosari, VSH boshlig‘i va xodimlari zimmasiga yuklatiladi, ular o‘z xizmat vazifalarini bajarmaganligi yoki lozim darajada bajarmaganligi uchun qonunda belgilangan tartibda javobgar bo‘ladi.
 4. VSHda saqlanayotgan shaxslar tegishincha JPK va Qonunda belgilangan majburiyatlar hamda mazkur Qoidalarning 1-ilovasida belgilangan xulq-atvor qoidalarini bajaradi. Ularning o‘z zimmalariga yuklatilgan majburiyatlar va xulq-atvor qoidalarini bajarmasligi Qonunda belgilangan javobgarlikka sabab bo‘ladi.
 5. Shaxslarning VSH hududiga kirishi va undan chiqishi ularning shaxsini tasdiqlovchi hujjati hamda VSH boshlig‘i ruxsatiga asosan beriladigan bir martalik ruxsatnoma asosida amalga oshiriladi.
 6. O‘zbekiston Respublikasi Oliy Majlisining Inson huquqlari bo‘yicha vakili (ombudsman), O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakil, Inson huquqlari bo‘yicha O‘zbekiston Respublikasi Milliy markazi hamda O‘zbekiston Respublikasi Korrupsiyaga qarshi kurashish agentligi xodimlari VSHga moneliksiz kirish huquqiga ega. Bunda VSH ma’muriyati tomonidan O‘zbekiston Respublikasi Oliy Majlisining Inson huquqlari bo‘yicha vakili (ombudsman), O‘zbekiston Respublikasi Prezidenti huzuridagi tadbirkorlik subyektlarining huquqlari va qonuniy manfaatlarini himoya qilish bo‘yicha vakil, Inson huquqlari bo‘yicha O‘zbekiston Respublikasi Milliy markazi hamda O‘zbekiston Respublikasi Korrupsiyaga qarshi kurashish agentligi xodimlarining xavfsizligi ta’minlanadi.
 7. Quyidagi shaxslar VSHga xizmat guvohnomasini ko‘rsatgan holda kirish huquqiga ega:
 O‘zbekiston Respublikasi Oliy Majlisi Qonunchilik palatasining deputatlari va Senatining a’zolari;
 O‘zbekiston Respublikasi sudyalari;
 O‘zbekiston Respublikasi Bosh prokurori, uning o‘rinbosarlari, Qoraqalpog‘iston Respublikasi, Toshkent shahar, viloyatlar prokurorlari hamda ularga tenglashtirilgan prokurorlar va ularning o‘rinbosarlari;
 O‘zbekiston Respublikasining ichki ishlar vaziri va uning o‘rinbosarlari;
 O‘zbekiston Respublikasining Ichki ishlar vazirligi markaziy apparatining bosh boshqarma va boshqarma boshliqlari hamda tegishli bo‘lim (bo‘linma) xodimlari;
 tegishli Ichki ishlar boshqarmalari boshliqlari va ularning o‘rinbosarlari;
 VSH xodimlari hamda VSHda mehnat shartnomasi asosida ishlovchi ishchi va xizmatchilar.
 8. Nazorat qiluvchi prokuror muassasaga moneliksiz va istalgan vaqtda kirishga, hamma kameralar bilan tanishishga hamda VSHda saqlanayotgan shaxslar bilan suhbatlashishga haqli.
 9. VSH ma’muriyati surishtiruvchi, tergovchi, prokuror hamda sudning, shuningdek advokat va tergov harakatlarida ishtirok etuvchi boshqa shaxslarning VSH hududiga ish vaqti davomida moneliksiz ish yurituvidagi jinoyat ishlari yuzasidan kirishlarini ta’minlaydi.
 10. VSH hududiga kirishda va undan chiqishda shaxslarning ashyolari, kiyim-boshlari va poyabzallari ko‘zdan kechiriladi, shuningdek kirayotgan hamda chiqib ketayotgan transport vositalari ko‘zdan kechiriladi, mazkur Qoidalarning 2-ilovasiga muvofiq taqiqlangan ashyolar va oziq-ovqat mahsulotlari olib qo‘yiladi.
 11. VSHda saqlanayotgan shaxslarga nisbatan jinoyat ishlarini yuritayotgan shaxslarning, advokatlarning, shuningdek VSHni nazorat qiluvchi va tekshiruvchi mansabdor shaxslarning ashyolari, kiyim-boshlari va poyabzallari ko‘zdan kechirilmaydi. Mazkur shaxslar kelganda, o‘qotar qurol hamda boshqa taqiqlangan vositalar va narsalarni VSH joylashgan ichki ishlar organlarining navbatchilik qismiga topshirishi shart.
 12. VSHga qabul qilish va saqlash uchun quyidagi hujjatlardan birining mavjudligi asos bo‘ladi:
 JPKning 225-moddasida nazarda tutilgan tartibda tuzilgan ushlab turish bayonnomasi;
 surishtiruvchi, tergovchi yoki prokurorning ushlab turish to‘g‘risidagi qarori;
 sudning JPKda nazarda tutilgan tartibda chiqargan qamoqqa olish tarzidagi ehtiyot chorasini qo‘llash to‘g‘risidagi ajrimi;
 ozodlikda yurgan shaxsga nisbatan uni ozodlikdan mahrum etish to‘g‘risidagi sudning hukmi.
 VSHga olib kelingan ayollarning yonida ikki yoshga to‘lmagan bolasi mavjud bo‘lgan hollarda (bundan buyon matnda bolali ayollar deb yuritiladi) qo‘shimcha ravishda bolaning tug‘ilganlik haqidagi guvohnomasi yoki bolaning aynan shu ayolga tegishliligini tasdiqlovchi boshqa hujjat, bunday hujjatlar bo‘lmagan taqdirda, jinoyat ishini yuritayotgan surishtiruvchi, tergovchi, prokuror yoki sudning (bundan buyon matnda jinoyat ishini yuritayotgan mansabdor shaxs yoki organ deb yuritiladi) bolaning aynan shu ayolga tegishliligi to‘g‘risidagi ma’lumotnomasiga asosan qabul qilinadi.
 Mazkur hujjatlar tegishli mansabdor shaxslar tomonidan imzolangan va gerbli muhr bilan tasdiqlangan bo‘lishi shart.
 13. VSHga olib kelingan shaxslar VSH navbatchisi (VSH navbatchisi shtat birligi bo‘lmagan VSHda VSH joylashgan ichki ishlar organi tezkor-navbatchisi) tomonidan sutka davomida qabul qilinadi.
 14. Surishtiruvchi, tergovchi yoki prokurorning ushlab turish to‘g‘risidagi qarori asosida JPKning 227-moddasiga binoan bayonnoma rasmiylashtiriladi.
 15. JPKning 227-moddasiga binoan rasmiylashtirilgan bayonnomada ushlash asoslari, kuni, oyi, vaqti va joyi ko‘rsatiladi, bayonnoma uni to‘ldirgan xodim, ushlangan shaxs va xolislar tomonidan imzolangan bo‘lishi shart.
 16. Sudning qamoqqa olish tarzidagi ehtiyot chorasini qo‘llash to‘g‘risidagi ajrimi sudyaning imzosi bilan tasdiqlanib, gerbli muhr qo‘yilgan bo‘lishi shart.
 17. VSH navbatchisi tomonidan VSHga olib kelingan shaxslarni qabul qilish uchun asos bo‘ladigan hujjatlar tekshirib ko‘riladi, turli noaniqliklarning oldini olish maqsadida VSHga olib kelingan shaxslarga savollar berilib, ularning bergan javoblari VSHga qabul qilish uchun asos bo‘ladigan hujjatlarda ko‘rsatilgan ma’lumotlar hamda shaxsini tasdiqlovchi hujjatlari (shaxsiy hujjatlar yig‘majildida mavjud bo‘lsa) bilan solishtiriladi va ushbu ma’lumotlar VSHda saqlanayotgan shaxslarni ro‘yxatdan o‘tkazish jurnaliga qayd etiladi.
 18. JPK talablari buzilgan holda rasmiylashtirilgan hujjatlar asosida olib kelingan shaxslar VSHga qabul qilinmaydi.
 19. Ozodlikdan mahrum etishga hukm qilingan shaxslar (hukm kuchga kirgunga qadar VSHda saqlanayotgan bo‘lsa) hukmga asosan jazoni ijro etish muassasalariga yuborish uchun tergov hibsxonalariga o‘tkaziladi.
 20. Tergov harakatlarini bajarish yoki jinoyat ishlarini tergov hibsxonalari joylashgan aholi punktlari hududidan tashqarida sudda ko‘rib chiqish zarur bo‘lgan hollarda qamoqqa olinganlarni mazkur harakatlarni amalga oshirish va sud majlislarini o‘tkazish uchun har kuni olib borish imkoniyati bo‘lmaganda tegishli tartibda tergov hibsxonasida qoldirilgan mahkum qamoqqa olingan shaxsni boshqa erga ko‘chirish to‘g‘risidagi tergovchining, prokurorning qarori yoki sudning ajrimiga asosan bir oy mobaynida ko‘pi bilan o‘n sutkagacha tergov hibsxonalaridan VSHga o‘tkazilishi mumkin.
 21. VSHga vaqtincha saqlash uchun olib kelinganlar (tranzit orqali olib o‘tiluvchilar) shaxsiy hujjatlar yig‘majildlarining ochiq varaqalari asosida va belgilangan shakldagi yo‘lovchi ro‘yxat asosida tuzilgan ma’lumotnomalar bo‘yicha qabul qilinadi. VSH navbatchisi tomonidan savollar berish jarayonida ularning bergan javoblari ochiq varaqalardagi ma’lumotlarga to‘g‘ri kelmagan taqdirda, ularning shaxsiy hujjatlar yig‘majildlari ochilib, bu haqda dalolatnoma tuziladi.
 22. VSHga saqlash uchun qabul qilinayotgan shaxslar o‘z huquqlari, erkinliklari va majburiyatlari hamda VSHdagi rejim to‘g‘risida xabardor qilinadi. Bunday ma’lumotlar har bir kamera devorlariga osib qo‘yiladi.
 23. Boshqa shaxslardan ajratib qo‘yishni talab qiladigan yoki kechiktirib bo‘lmaydigan tibbiy yordam ko‘rsatilishi zarur bo‘lgan bemorlarni aniqlash maqsadida VSHga olib kelingan shaxslar VSH navbatchisi va VSH tibbiyot xodimi tomonidan dastlabki tibbiy ko‘rik va sanitariya ishlovidan o‘tkaziladi.
 24. VSHga olib kelingan shaxslarning badanida g‘ayriqonuniy xatti-harakatlar natijasida shikast yetkazilganligi aniqlangan taqdirda bu haqda dalolatnoma tuzilib, VSH navbatchisi va tintuv o‘tkazayotgan xodim tomonidan imzolanadi hamda zudlik bilan nazorat qiluvchi prokurorga xabar beriladi.
 Tibbiyot xodimlari tomonidan chiqarilgan xulosaga ko‘ra statsionar sharoitda davolanishga muhtoj bo‘lgan shaxslar VSHga qabul qilinmaydi.
 25. VSHga olib kelinganlarni kameralarga joylashtirish bo‘yicha VSH navbatchisi tomonidan reja tuziladi va ushbu reja asosida kameralarga joylashtiriladi.
 Kameralarga joylashtirish bo‘yicha reja ixtiyoriy formada tuziladi. Unga har bir saqlanayotganning familiyasi, sodir etilgan jinoyatning og‘irligi bo‘yicha kameralarga joylashish tarhi kiritiladi. Tarhda voyaga yetmaganlar va o‘ta xavfli retsidivistlarning familiyasi alohida belgi bilan ajratiladi.
 26. VSHda saqlanayotgan shaxslarni kameralarda alohida-alohida joylashtirish ularning shaxsini va psixologik jihatdan mosligini hisobga olgan holda amalga oshiriladi. Chekuvchilar imkoni boricha chekmaydiganlardan alohida joylashtiriladi.
 VSHda saqlanayotgan shaxslar quyidagi talablarga rioya etilgan holda bir-biridan alohida saqlanadi va kameralarga joylashtiriladi:
 erkaklar ayollardan alohida;
 voyaga yetmaganlar katta yoshdagi shaxslardan alohida saqlanadi. Alohida hollarda prokurorning roziligi bilan voyaga yetmaganlar saqlanayotgan kameralarda ijtimoiy xavfi katta bo‘lmagan jinoyatlarni yoki uncha og‘ir bo‘lmagan jinoyatlarni sodir etganlik uchun jinoiy javobgarlikka birinchi marta tortilayotgan, ijobiy tavsifga ega katta yoshlilarni saqlashga yo‘l qo‘yiladi;
 jinoiy javobgarlikka birinchi marta tortilayotgan shaxslar ilgari ozodlikdan mahrum etish joylarida saqlangan shaxslardan alohida saqlanadi.
 Jinoyat ishini yuritayotgan mansabdor shaxsning yoki organning yozma ko‘rsatmasi bo‘lganda, bitta jinoyat ishi bo‘yicha yoxud bir nechta o‘zaro bog‘liq jinoyat ishlari bo‘yicha VSHda saqlanayotgan shaxslar ham alohida-alohida saqlanadi.
 27. Ovqat yeyishni rad etayotgan VSHda saqlanayotgan shaxs imkon qadar VSHda saqlanayotgan boshqa shaxslardan alohida saqlanadi.
 28. Quyidagilar VSHda saqlanayotgan boshqa shaxslardan alohida saqlanadi:
 chet el fuqarolari va fuqaroligi bo‘lmagan shaxslar;
 sudya, huquqni muhofaza qiluvchi organlar xodimi, advokat bo‘lib ishlagan yoki ishlayotgan shaxslar;
 o‘ta og‘ir jinoyatlarni sodir etganlikda gumon qilinayotganlar yoki ayblanayotganlar;
 o‘ta xavfli retsidivistlar;
 mahkumlar;
 hayoti va sog‘lig‘iga VSHda saqlanayotgan boshqa shaxslar tomonidan xavf tug‘ilganlar VSH boshlig‘ining yoki uning o‘rnini bosuvchi shaxsning qaroriga ko‘ra yoxud jinoyat ishini yuritayotgan mansabdor shaxsning yoki organning yozma ko‘rsatmasiga ko‘ra;
 yuqumli kasalliklarga chalingan yoki alohida tibbiy parvarish va kuzatuvga muhtoj bo‘lgan bemorlar.
 29. Voyaga yetmaganlar yoshi, jismoniy rivojlanishiga qarab kameralarga joylashtiriladi.
 30. Homilador ayollar va bolali ayollar boshqa shaxslardan ajratilgan, maxsus jihozlangan kameralarga joylashtiriladi.
 31. O‘ta xavfli, yuqumli yoki parazitar kasalliklar bilan kasallangan shaxslar karantin uchun ajratilgan kameralarga joylashtiriladi. Karantin muddati tibbiy ko‘rsatkichlarga muvofiq belgilanadi.
 32. Ruhiy holati buzilgan shaxslar, jumladan VSH xodimlariga va VSHda saqlanayotgan boshqa shaxslarga tajovuz qilishga moyil bo‘lgan shaxslar kameralarga tibbiyot xodimining tavsiyasiga ko‘ra joylashtiriladi.
 33. VSHda saqlanayotgan shaxslar umumiy kameralarda saqlanadi. Qamoqqa olinganlar O‘zbekiston Respublikasi Jinoyat kodeksi 15-moddasining to‘rtinchi va beshinchi qismlarida nazarda tutilgan og‘ir va o‘ta og‘ir jinoyatlarni sodir etishda ayblanayotgan bo‘lsa, prokurorning qaroriga yoki sudning ajrimiga ko‘ra VSHning bir kishilik kamerasida saqlab turilishi mumkin. Bu chora voyaga yetmaganlarga, oltmish yoshdan oshgan shaxslarga, shifokorning yozma xulosasi bilan tasdiqlangan og‘ir kasallarga va ruhiy holati buzilgan shaxslarga nisbatan qo‘llanilmaydi.
 34. VSHda saqlanayotgan shaxslarni bir kishilik kameralarga joylashtirishga:
 mazkur Qoidalarda nazarda tutilgan alohida-alohida joylashtirish talablariga rioya etilishini ta’minlashning boshqa imkoniyati mavjud bo‘lmaganda;
 VSHda saqlanayotgan shaxslarning shaxsiy xavfsizligini ta’minlashni ko‘zlab;
 VSHda saqlanayotgan shaxslarning yakka saqlash to‘g‘risidagi yozma arizasiga binoan;
 VSHda saqlanayotgan shaxslarni, agar kunduzi umumiy kamerada saqlanayotgan bo‘lsa, tungi vaqtda bir kishilik kameraga joylashtirish zarur bo‘lganda;
 VSHda saqlanayotgan shaxslarning ajratib qo‘yilishini ta’minlash talab qilingan boshqa hollarda ham yo‘l qo‘yiladi.
 35. VSHda saqlanayotganlarning VSHning boshqa kameralarda yoki o‘zga xonalarda saqlanayotganlar bilan so‘zlashishiga, ularga biron-bir narsa berishiga hamda ular bilan yozishmalar olib borishiga yo‘l qo‘yilmaydi.
 Ajratib qo‘yishni ta’minlashga doir talablarga VSH hududi va yo‘lagida, sayr qilish vaqtida, sanitar ishlov vaqtida va boshqa hollarda ham rioya etilishi kerak.
 36. VSHda saqlanayotgan shaxslar shaxsiy tintuv qilinadi, ularning barmoq izlari hamda fotosurati olinadi. Ular joylashtirilgan xonalar tintuv qilinadi, ularning yonidagi ashyolari hamda nomiga kelgan posilkalar, yo‘qlovlar va banderollar esa ko‘zdan kechiriladi.
 37. VSHga bir guruh shaxslar keltirilgan vaqtda, ular ikki soatdan oshmagan muddat ichida shaxsiy tintuvdan o‘tkazilishi shart.
 38. Shaxsiy tintuv to‘liq yoki to‘liqsiz shaklda o‘tkazilishi mumkin.
 39. To‘liq shaxsiy tintuv VSHda saqlanayotgan shaxs VSHga olib kelinganda, olib ketilayotganda yoki qamoqqa olingan shaxslar karserga kiritilayotganda o‘tkaziladi.
 40. To‘liq shaxsiy tintuv o‘tkazishda shaxs to‘liq yechintirilib, uning badani, kiyim-boshi, poyabzali, agar mavjud bo‘lsa, VSH tibbiyot xodimi nazorati ostida protezlari, plastir yopishtirilgan, gipsli va boshqa bog‘langan joylari birma-bir sinchiklab tekshiriladi. Kiyim-boshi orasida taqiqlangan ashyolar va oziq-ovqat mahsulotlarining mavjudligi aniqlangan taqdirda, kiyim-boshining choki so‘kiladi, poyabzalida mavjud supinator va temir nag‘al esa, ajratib olinadi.
 41. To‘liqsiz shaxsiy tintuv quyidagi hollarda o‘tkaziladi:
 VSHda saqlanayotgan shaxslar VSH tibbiyot xonasiga, sayrga, barmoq izlarini olish yoki fotosuratga olishga olib chiqilayotganda, shuningdek qaytarib olib kirilayotganda;
 jinoyat ishini yuritayotgan mansabdor shaxs, himoyachi, qonuniy vakil, qarindoshlari va boshqa shaxslar bilan uchrashuvga olib chiqilayotganda, shuningdek qaytarib olib kirilayotganda;
 boshqa kameraga o‘tkazilayotganda.
 42. To‘liqsiz shaxsiy tintuv o‘tkazishda shaxs yechintirilmasdan ko‘zdan kechiriladi, uning kiyim-boshi, poyabzali paypaslab tekshiriladi. Shaxsda taqiqlangan ashyolar va oziq-ovqat mahsulotlari mavjudligi aniqlangan taqdirda, to‘liq shaxsiy tintuvdan o‘tkaziladi.
 43. Shaxsiy tintuv VSHning tintuv qilinayotgan shaxs bilan bir jinsda bo‘lgan xodimlari tomonidan amalga oshiriladi.
 44. Quyidagi hollarda VSHda saqlanayotgan shaxslarning ashyolari va oziq-ovqat mahsulotlari ular ishtirokida ko‘zdan kechiriladi:
 VSHga olib kelinganda yoki olib chiqilayotganda;
 boshqa kameraga o‘tkazilayotganda;
 qamoqqa olingan shaxslar karserga kiritilayotganda.
 45. Zarur hollarda, VSH boshlig‘ining ko‘rsatmasiga ko‘ra, VSHda saqlanayotgan shaxslarning ashyolari va oziq-ovqat mahsulotlari ularning yo‘qligida ham VSH xodimlari tomonidan kamera bo‘yicha navbatchi ishtirokida ko‘zdan kechiriladi.
 46. VSHga olib kelingan va saqlanayotgan shaxslarda taqiqlangan ashyolar va oziq-ovqat mahsulotlarining borligi aniqlanganda, bu haqda dalolatnoma tuziladi.
 47. Shaxsiy tintuv qilish hamda ashyolar va oziq-ovqat mahsulotlarini ko‘zdan kechirish natijalari mazkur Qoidalarning 4-ilovasiga muvofiq shakldagi bayonnoma bilan rasmiylashtiriladi.
 Mazkur bayonnoma shaxsiy tintuv qilgan hamda ko‘zdan kechirishni o‘tkazgan VSH xodim(lar)i va shaxsiy tintuv qilingan hamda ko‘zdan kechirilgan shaxs tomonidan imzolanadi. Shaxs bayonnomada o‘z e’tirozlarini ko‘rsatishga haqli.
 48. Shaxs bayonnomani imzolashdan bosh tortgan taqdirda, bu haqda bayonnomaga yozib qo‘yiladi.
 49. Shaxsiy tintuv qilish hamda ashyolar va oziq-ovqat mahsulotlarini ko‘zdan kechirishda O‘zbekiston Respublikasining “Ichki ishlar organlari to‘g‘risida”gi Qonuni talablari asosida jismoniy kuch ishlatish va maxsus vositalar qo‘llanilishi mumkin.
 50. VSHda saqlanayotgan shaxslarning kamera kartochkasiga shaxsiy tintuv qilish hamda ko‘zdan kechirish o‘tkazilgan sana, ularni o‘tkazgan shaxslarning unvoni, familiyasi, ismi va otasining ismi, lavozimi, foydalanilgan texnik vositalarning turi (agar foydalanilgan bo‘lsa) yoziladi hamda tuzilgan bayonnoma va dalolatnomalar ularning shaxsiy hujjatlar yig‘majildiga qo‘shib qo‘yiladi.
 51. Taqiqlangan ashyolar va oziq-ovqat mahsulotlari VSH boshlig‘ining mazkur Qoidalarning 5-ilovasiga muvofiq shakldagi qaroriga asosan olib qo‘yiladi.
 52. Olib qo‘yilgan pullar, qimmatli qog‘ozlar va boshqa qimmatliklar VSH navbatchilik qismiga saqlash uchun topshiriladi va bu haqida ularning tavsiflari va identifikatsiya raqamlari sanab o‘tilgan holda ikki nusxada dalolatnoma tuziladi. Dalolatnomaning bir nusxasi VSHda saqlanayotgan shaxsga beriladi, ikkinchi nusxasi uning shaxsiy hujjatlar yig‘ma jildiga qo‘shib qo‘yiladi. Olib qo‘yilgan pullar, qimmatli qog‘ozlar va boshqa qimmatliklar VSHning navbatchilik qismidagi seyfda saqlanadi.
 53. Taqiqlangan oziq-ovqat mahsulotlari, narsalar va moddalar saqlash uchun topshiriladi yoki tegishli muassasalarga beriladi yoxud VSH boshlig‘ining asoslantirilgan qaroriga ko‘ra yo‘q qilib tashlanib, bu haqda mazkur Qoidalarning 6-ilovasiga muvofiq shaklda dalolatnoma tuziladi.
 54. Jinoyat ishi uchun ahamiyatli bo‘lmagan va muomaladan chiqarilmagan narsalar VSHda saqlanayotgan shaxsning arizasi va jinoyat ishini yuritayotgan mansabdor shaxs yoki organning roziligiga ko‘ra uning qarindoshlari yoki boshqa shaxslarga berib yuborilishi mumkin.
 55. VSHda saqlanayotgan shaxs VSHga kelganida yashirgan, shuningdek u VSHda bo‘lgan davrida undan topib olingan pullar, qimmatli qog‘ozlar va boshqa qimmatliklar VSH boshlig‘ining prokuror bilan kelishilgan asoslantirilgan qaroriga ko‘ra davlat daromadiga o‘tkaziladi. 
 56. Sanitariya ishlovidan o‘tkazish chog‘ida VSHda saqlanayotgan shaxslarni nazorat qilish hamda shaxsiy tintuv o‘tkazish VSHda saqlanayotgan shaxslar bilan bir jinsda bo‘lgan VSH xodimlari tomonidan amalga oshiriladi.
 57. Jinoyat ishini yuritayotgan mansabdor shaxs yoki organga olib qo‘yilgan pul mablag‘lari, qimmatli qog‘ozlar va boshqa qimmatliklar to‘g‘risida ikki kun ichida xabar qilinadi.
 58. Saqlanayotgan shaxslar tergov hibsxonalariga ko‘chirilgan vaqtda ulardan olib qo‘yilgan narsalar va ashyolar tergov hibsxonalariga yuboriladi.
 59. VSHda saqlanayotgan shaxslar VSHdan ozod etilgan taqdirda ulardan olib qo‘yilgan narsalar va ashyolar o‘zlariga qaytarib beriladi va bu haqda tilxat olinadi.
 60. VSHda saqlanayotgan shaxslarga qonunchilik hujjatlarida belgilangan sanitariya, gigiyena hamda yong‘in xavfsizligi talablariga javob beradigan maishiy sharoitlar yaratiladi.
 61. VSHda saqlanayotgan shaxslar shaxsiy kiyim-boshi va poyabzalidan foydalanadi. VSHda saqlanayotgan shaxslarda zarur mablag‘lar bo‘lmagan taqdirda ularning iltimosiga ko‘ra, O‘zbekiston Respublikasi Davlat budjeti mablag‘lari hisobidan ularga jinsi hamda iqlim sharoitlari inobatga olingan holda kiyib yurishga ruxsat etilgan mavsumiy kiyim-bosh va poyabzal beriladi.
 62. VSHda saqlanayotgan shaxslarga alohida yotoq joyi, ko‘rpa-to‘shak (ko‘rpa, yostiq, ikkita choyshab va yostiq jildi), idishlar hamda ovqatlanish asboblari (kosa (miska), krujka va qoshiq) beriladi.
 63. VSHda saqlanayotgan shaxslarning iltimosiga ko‘ra, ularga yakka tartibdagi gigiyena vositalari (sovun, tish cho‘tkasi, tish pastasi yoki poroshogi), soqol oladigan asbob hamda shaxsiy gigiyena vositalari (ayollar uchun) beriladi.
 64. VSHda saqlanayotgan shaxslar saqlanadigan kameralar ventilatsiya jihozlariga hamda isitish tizimiga, shuningdek ko‘zga ziyon yetkazmaydigan holda o‘qish yoki yozish uchun yetarli tabiiy va sun’iy yorug‘likka ega bo‘lishi kerak. Kameralarning derazalari sun’iy ventilatsiya tizimi mavjudligidan qat’i nazar, toza havo kirishini ta’minlashi lozim.
 65. VSHda saqlanayotgan shaxslar saqlanadigan kameralar radioeshittirish vositalari bilan jihozlanadi.
 66. Kameralarga, ularda saqlanishi mo‘ljallangan shaxslar sonini hisobga olgan holda quyidagi jihozlar o‘rnatiladi:
 bir qavatli yoki ikki qavatli karavotlar (homilador ayollar va bolali ayollar saqlanadigan kameralarda — faqat bir qavatli karavotlar);
 stol va stul (o‘rindiq);
 oziq-ovqat mahsulotlarini saqlashga mo‘ljallangan jihozlar;
 kiyim-bosh uchun ilgich;
 radioeshittirish vositasi;
 axlat qutisi;
 sun’iy shamollatish tizimi (ventilatsiya);
 sanitariya tarmog‘i (polga o‘rnatilgan unitaz va bet-qo‘l yuvgich);
 isitish tizimi.
 67. Bolali ayollar saqlanadigan kameralarga qo‘shimcha ravishda quyidagi jihozlar o‘rnatiladi:
 bolalar uchun plastmassali vannacha;
 diskli elektr plita;
 zarurat bo‘lganda, qo‘shimcha isitish uskunalari.
 68. Qamoqqa olinganlarning cho‘milib-yuvinishi, choyshab va yostiq jildlarini almashtirish yetti kunda kamida bir marta amalga oshiriladi. VSHda saqlanayotgan shaxslarga yigirma daqiqa davomida cho‘milib-yuvinish imkoniyati beriladi. Hammomning maxsus jihozlangan xonasida ularga bir martalik yoki elektr ustara yordamida soch-soqol olishiga ruxsat beriladi.
 69. VSHda bir kishiga to‘g‘ri keladigan yashash maydonining normasi ikki yarim kvadrat metrdan, ayollar va voyaga yetmaganlar uchun esa uch kvadrat metrdan kam bo‘lmagan o‘lchamda belgilanadi. VSHda saqlanayotgan bemorlar, shuningdek homilador ayollar va bolali ayollar saqlanadigan kameralarda bir kishiga to‘g‘ri keladigan yashash maydoni to‘rt kvadrat metrdan kam bo‘lmasligi lozim.
 70. VSHda yashash maydoni normasi belgilangan tartibda tasdiqlangan sanitariya-gigiyena va qurilish normalari hamda qoidalariga mos bo‘lishi kerak.
 71. VSHda homilador ayollar va bolali ayollar uchun yaxshilangan moddiy-maishiy sharoitlar yaratiladi hamda ovqatning oshirilgan normalari belgilanadi.
 72. VSHda saqlanayotgan homilador ayollar tug‘ish uchun davlat sog‘liqni saqlash tizimining tibbiy muassasalariga olib chiqiladi.
 Zarur bo‘lgan taqdirda, VSH boshlig‘i jinoyat ishini yuritayotgan mansabdor shaxsga yoki organga onaning roziligi bilan bolani qarindoshlariga yoxud boshqa shaxslarga yoki bolalar muassasasiga vaqtincha topshirish to‘g‘risida iltimosnoma kiritishi mumkin. Jinoyat ishini yuritayotgan mansabdor shaxs yoki organ iltimosnomani olgach, JPKning 218-moddasiga muvofiq homiylik qilish choralarini ko‘radi.
 73. VSHda saqlanayotgan shaxslar ular organizmining normal yashashi uchun yetarli bo‘lgan bepul ovqat bilan ta’minlanadi.
 VSHdagi ovqat normalari VSHda saqlanayotgan shaxslarning sog‘lig‘i holatiga hamda yoshiga, shuningdek qamoqqa olinganlar jalb etilishi mumkin bo‘lgan ishning xususiyati va og‘irligiga qarab O‘zbekiston Respublikasi Vazirlar Mahkamasi tomonidan belgilanadi.
 VSHda saqlanayotgan homilador ayollarga va bolali ayollarga, voyaga yetmaganlarga, shuningdek bemorlarga, birinchi yoki ikkinchi guruh nogironligi bo‘lgan shaxslarga beriladigan ovqat oshirilgan normalarda belgilanadi.
 74. VSHda saqlanayotgan shaxslar har kuni ehtiyojga qarab qaynatilgan ichimlik suvi bilan ta’minlanadi.
 75. VSHda saqlanayotgan shaxslar tasarrufida qog‘oz va kanselyariya ashyolari bo‘lishi huquqiga ega. VSHda saqlanayotgan shaxslarga ularning iltimosiga ko‘ra, arizalar, takliflar va shikoyatlarini yozishi uchun qog‘oz va sharikli ruchka beriladi.
 76. VSHda davolash-profilaktika va sanitariya, epidemiyaga qarshi ishlar qonunchilik hujjatlariga muvofiq tashkil etiladi va o‘tkaziladi. VSH ma’muriyati VSHda saqlanayotgan shaxslarning sog‘lig‘ini saqlashni ta’minlaydigan sanitariya-gigiyena talablarini bajarishi shart.
 77. VSHga olib kelingan shaxslar ular olib kelingan kundan boshlab ikki kun ichida davlat sog‘liqni saqlash tizimining tibbiy muassasalarida majburiy rentgenoflyurografik (rentgenoflyurografik tekshiruvga oid ma’lumotlar bo‘lmaganda) tekshiruvidan o‘tkaziladi. Olingan tibbiy ko‘rik natijalari ularning tibbiy kartasiga yozib qo‘yiladi.
 78. VSHda saqlanayotgan shaxslarga ixtisoslashtirilgan tibbiy yoki psixiatriya yordami ko‘rsatilishi zarur bo‘lgan hollarda ular davlat sog‘liqni saqlash tizimining tibbiy muassasalariga joylashtiriladi. Bunda ularni qo‘riqlash va xulq-atvorini nazorat qilish ta’minlanadi. VSHda saqlanayotgan shaxslarni VSH hududidan tashqariga olib chiqishda jinoyat ishini yuritayotgan mansabdor shaxs yoki organ bilan kelishiladi.
 79. VSHda saqlanayotgan shaxs og‘ir kasallikka chalingan taqdirda, VSH ma’muriyati bu haqda uning yaqin qarindoshlariga, qonuniy vakiliga, jinoyat ishini yuritayotgan mansabdor shaxsga yoki organga va prokurorga darhol xabar qiladi.
 80. VSHda saqlanayotgan shaxsga shoshilinch tibbiy yordam ko‘rsatish zarur bo‘lganda, ularni davlat sog‘liqni saqlash tizimining tibbiy muassasalariga olib chiqish VSH boshlig‘ining yozma ruxsati bilan amalga oshirilib, o‘n ikki soat ichida jinoyat ishini yuritayotgan mansabdor shaxs yoki organ yozma ravishda xabardor qilinadi.
 81. VSHda saqlanayotgan qamoqqa olingan shaxslarning davolanishi uchun uzoq (10 kundan ortiq) vaqt talab etilganda, hududiy sog‘liqni saqlash organlari tomonidan berilgan xulosa asosida ular hududiy tergov hibsxonalarining tibbiyot bo‘limlariga davolanish uchun joylashtiriladi.
 82. VSHda saqlanayotgan shaxs VSHda tan jarohatlari olganda VSHning tibbiy xodimlari tomonidan kechiktirmasdan tibbiy guvohlantirish o‘tkaziladi. Tibbiy guvohlantirish natijalari belgilangan tartibda qayd etiladi va jabrlanuvchiga ma’lum qilinadi.
 83. Tibbiy guvohlantirish VSH boshlig‘ining yoxud jinoyat ishini yuritayotgan mansabdor shaxsning yoki organning shaxsiy tashabbusiga yoxud VSHda saqlanayotgan shaxs yoxud uning himoyachisining iltimosiga ko‘ra chiqarilgan qarori asosida davlat sog‘liqni saqlash tizimining tibbiy muassasalari xodimlari tomonidan amalga oshiriladi. Tibbiy guvohlantirishni o‘tkazishning rad etilishi ustidan prokurorga shikoyat qilinishi mumkin.
 84. VSHda saqlanayotgan shaxslarga tibbiy xizmat ko‘rsatish O‘zbekiston Respublikasi Davlat budjeti mablag‘lari hisobidan amalga oshiriladi.
 85. VSHda saqlanayotgan shaxslar har kuni kameralarni ko‘zdan kechirish vaqtida VSH tibbiyot xodimlariga, kechiktirib bo‘lmaydigan hollarda esa, VSHning istalgan xodimiga tibbiy xizmat ko‘rsatilishini so‘rab murojaat qilishlari mumkin. Murojaat qilganlarga zarur tibbiy xizmat ko‘rsatilishi shart.
 86. VSHda saqlanayotgan shaxslarga ambulator tibbiy xizmat kameralarda yoki VSHning maxsus jihozlangan tibbiyot xonalarida ko‘rsatiladi. VSH tibbiyot xodimi har kuni kameralarni ertalabki ko‘zdan kechirish vaqtida, birinchi navbatda, ambulator tibbiy xizmat ko‘rsatilayotgan shaxslarni tibbiy ko‘rikdan o‘tkazadi.
 87. Dori vositalari bemorlarning o‘zlariga faqat bir kunlik iste’mol uchun VSH tibbiyot xodimi ruxsatiga ko‘ra berib qo‘yiladi.
 88. Dori vositalari VSH tibbiyot xodimining ko‘rsatmasi bo‘yicha bemorning tibbiy kartasiga yozilgan ko‘rsatkichlarga muvofiq beriladi. Bemorning xohishiga ko‘ra, shu jumladan boshqa tibbiyot muassasalarining tibbiyot xodimlari tomonidan tayinlangan dori vositalari uning qarindoshlari yoki boshqa shaxslar tomonidan olib kelingan taqdirda VSH tibbiyot xodimining roziligi bilan olinishi mumkin.
 89. Shifokorning yozma xulosasiga ko‘ra VSHda saqlanayotgan shaxslarga tavsiya etiladigan dori vositalarining miqdori cheklanmaydi.
 90. Dori vositalarining iste’mol qilinishi VSH tibbiyot xodimi nazoratida amalga oshiriladi. Davolanishi uzluksiz davom etadigan (yurak muskullarining siqilishi (stenokardiya), bemorning tinchlanishiga bog‘liq bo‘lgan qon-tomir, arterial qon bosimining ko‘tarilishi bilan kechadigan gipertonik kasalliklar, qandli diabet, tutqanoq va boshqa shu kabi kasalliklarga chalingan) bemorlarga VSH tibbiyot xodimi tomonidan tayinlangan dori vositalari berib qo‘yilishi mumkin, bundan tarkibida giyohvandlik vositalari, ularning analoglari yoki psixotrop moddalar bo‘lgan, shuningdek kuchli ta’sir etuvchi va boshqa shu kabi dori vositalari mustasno.
 91. VSHda saqlanayotgan shaxslarda o‘ta xavfli, yuqumli yoki parazitar kasalliklar mavjudligi aniqlangan taqdirda zudlik bilan epidemiyaga qarshi chora-tadbirlar va davolash-profilaktika ishlari amalga oshiriladi.
 92. Epidemiyaga qarshi kurashish maqsadida o‘n kunda kamida bir marotaba VSH kameralari, ovqat tarqatish xonalari hamda omborxona va boshqa xonalari belgilangan tartibda kimyoviy preparatlar yordamida zararkunandalarni yo‘qotish uchun profilaktik dezinfeksiya, dezinseksiya va deratizatsiya qilinadi.
 93. VSHni tayyor ovqat bilan ta’minlovchi oshxonalar umumiy ovqatlanish korxonalariga qo‘yiladigan sanitariya qoidalari va me’yorlari talablariga javob berishi kerak.
 94. Oziq-ovqat mahsulotlari va tayyor ovqat sifatini VSH navbatchisi va tibbiyot xodimi tekshiradi hamda bu haqda maxsus jurnalga qayd qiladi. Tegishli hujjatlari bo‘lmagan, yaroqlilik muddati tugagan, buzilish alomatlari bo‘lgan oziq-ovqat mahsulotlarining qabul qilinishiga yo‘l qo‘yilmaydi.
 95. VSHda saqlanayotgan shaxslar shaxsiy xavfsizlik huquqiga ega. VSHda saqlanayotgan shaxsning hayoti va sog‘lig‘iga tahdid yoxud unga nisbatan shaxsga qarshi jinoyatlar sodir etilishi tahdidi yuzaga kelganda VSH xodimlari darhol uning shaxsiy xavfsizligini ta’minlash choralarini ko‘rishi shart.
 96. VSH boshlig‘i VSHda saqlanayotgan shaxslarning shaxsiy xavfsizligini ta’minlash bo‘yicha zarur choralar ko‘radi.
 97. VSHda saqlanayotgan shaxsning ovqat yeyishni rad etganligi fakti aniqlanganda, VSH boshlig‘i yoki uning o‘rnini bosuvchi shaxs zudlik bilan bu haqda jinoyat ishini yuritayotgan mansabdor shaxs yoki organni, shuningdek prokurorni xabardor qilishi shart.
 98. Ovqat yeyishni rad etayotgan shaxs VSH tibbiyot xodimining kuzatuvi ostida bo‘ladi.
 99. Ovqat yeyishni rad etgan shaxsning sog‘lig‘ini saqlab turishga qaratilgan majburlov yo‘sinidagi (sun’iy va majburiy ovqatlantirish tarzidagi) choralar, agar uning hayotiga yoki sog‘lig‘iga xavf tahdid solsa, shifokorning yozma xulosasi asosida hamda tibbiyot xodimi hozirligida amalga oshiriladi.
 100. VSHda saqlanayotgan shaxsning ovqat yeyishni rad etishi uning boshqa qamoqda saqlash joylariga o‘tkazilishiga yoxud tergov harakatlari va sud majlislarida ishtirok etish uchun qo‘riqlab borilishiga to‘sqinlik qilmaydi. Zarurat bo‘lganda, VSHda saqlanayotgan shaxslarni boshqa erga ko‘chirish yoki qo‘riqlab borish tibbiy xodim kuzatuvida amalga oshiriladi.
 101. VSHda saqlanayotgan shaxslar saqlanish davrida bir marotaba o‘zi bilan saqlash taqiqlanmagan oziq-ovqat mahsulotlari va eng zarur narsalarni naqd pulsiz hisob-kitob qilish yo‘li bilan sotib olish huquqiga ega. VSHda saqlanayotgan shaxslarga oziq-ovqat mahsulotlari va eng zarur narsalarni sotib olish uchun belgilangan bazaviy hisoblash miqdorining o‘ttiz foizigacha bo‘lgan miqdorda pul sarflashga ruxsat etiladi.
 102. Oziq-ovqat mahsulotlari va eng zarur narsalarni sotib olishni xohlovchilar VSH boshlig‘i nomiga mazkur Qoidalarning 7-ilovasiga muvofiq shakldagi ariza bilan murojaat qiladi.
 103. VSH boshlig‘i VSHga qabul qilishda shaxslardan olib qo‘yilgan va navbatchilik qismida saqlanayotgan pul mablag‘lari hisobidan VSHda saqlanayotgan shaxslarning qarindoshlari yoki boshqa shaxslar orqali oziq-ovqat mahsulotlari va eng zarur narsalarni sotib olishlari uchun sharoit yaratib beradi.
 104. Karserda saqlanayotgan shaxslarga oziq-ovqat mahsulotlari va eng zarur narsalarni sotib olishi taqiqlanadi.
 105. VSHda saqlanayotgan shaxslar posilkalar, yo‘qlovlar va banderollar olish huquqiga ega.
 106. VSHda saqlanayotgan shaxslar ushlab turilgan davrida og‘irligi pochta aloqasi xizmatlari ko‘rsatish qoidalarida belgilangan normalardan oshmaydigan bitta posilka yoki banderol, shuningdek umumiy og‘irligi o‘n ikki kilogrammgacha bo‘lgan oziq-ovqat mahsulotlaridan iborat ikkita yo‘qlov olishiga ruxsat etiladi.
 107. VSHda saqlanayotgan homilador ayollar va bolali ayollar, voyaga yetmaganlar, shuningdek shifokorning yozma xulosasiga ko‘ra davolanishga hamda kuchaytirilgan ovqatga muhtoj deb topilgan bemorlar, birinchi yoki ikkinchi guruh nogironligi bo‘lgan shaxslar uchun yo‘qlovlarning soni va og‘irligi cheklanmaydi.
 108. Odamlar hayoti va sog‘lig‘i uchun xavf tug‘diradigan yoki jinoyat quroli sifatida yoxud ushlab turish maqsadlariga to‘sqinlik qilish uchun foydalanilishi mumkin bo‘lgan oziq-ovqat mahsulotlari, narsalar va moddalarni VSHda saqlanayotgan shaxslarga berish taqiqlanadi. 
 109. Posilkalar, yo‘qlovlar va banderollar qabul qilish VSHning maxsus jihozlangan xonasida amalga oshiriladi.
 110. Posilkalar, yo‘qlovlar va banderollar qabul qilish vaqti, tartibi va ularning soni hamda miqdorini belgilovchi normativ-huquqiy hujjatlardan ko‘chirmalar VSHga kelgan shaxslarga ko‘rinadigan joyga osib qo‘yiladi.
 111. Yo‘qlov olib kelgan shaxs mazkur Qoidalarning 8-ilovasiga muvofiq shaklda ikki nusxada ariza to‘ldiradi. Arizalar va yo‘qlov uni olib kelgan shaxsning shaxsini tasdiqlovchi hujjati bilan birga VSH navbatchisiga taqdim etiladi.
 Yo‘qlovdagi non va kolbasa mahsulotlari, shuningdek pishloq va tuzlangan baliq bo‘laklarga ajratilib tekshiriladi, suyuq mahsulotlar VSHning idishiga quyiladi, konservalar ochilib, boshqa idishga solinadi, maxorka, shakar va shu kabilar maxsus elakdan o‘tkaziladi, konfetlar o‘ramsiz qabul qilinadi, tamaki mahsulotlari qutisidan chiqarilgan holda ko‘zdan kechiriladi. Yozishmalarni hamda taqiqlangan ashyolar va oziq-ovqat mahsulotlarini yashirish mumkin bo‘lgan boshqa barcha mahsulotlar ham shu tartibda tekshiriladi. Zarur hollarda, tekshiruv jarayonida texnik vositalardan foydalaniladi.
 Tekshiruv yo‘qlovni olib kelgan shaxs ishtirokida amalga oshiriladi.
 112. VSH xodimi yo‘qlov olib kelgan shaxsga uning shaxsini tasdiqlovchi hujjati va arizasining bir nusxasini yo‘qlovni qabul qilganligi to‘g‘risida imzo qo‘yib qaytarib beradi hamda yo‘qlovning og‘irligini maxsus jurnalga qayd etadi. Arizaning ikkinchi nusxasiga VSHda saqlanayotgan shaxs yo‘qlovni olganligi to‘g‘risida imzo qo‘yganidan so‘ng, yo‘qlov unga beriladi va arizaning ushbu nusxasi uning shaxsiy hujjatlar yig‘majildiga qo‘shib qo‘yiladi. VSHda saqlanayotgan shaxs arizaga yo‘qlovni olganligi to‘g‘risida imzo qo‘yishdan bosh tortsa, bu haqda arizaning ushbu nusxasiga yozib qo‘yiladi va dalolatnoma tuziladi.
 113. Yo‘qlovda jinoiy maqsadda foydalanish mumkin bo‘lgan, VSH hududiga kiritish taqiqlangan yashirilgan ashyolar aniqlangan taqdirda, VSH joylashgan ichki ishlar organi boshlig‘iga bildirgi orqali ma’lum qilinadi. Ichki ishlar organi boshlig‘ining tekshiruv o‘tkazish bo‘yicha topshirig‘iga asosan tezkor xodimlar tomonidan tegishli hujjatlar rasmiylashtiriladi.
 114. Yo‘qlovlar quyidagi hollarda qabul qilinmaydi:
 yo‘qlovni olib kelgan shaxslarning shaxsini tasdiqlovchi hujjatlari bo‘lmaganda;
 taqiqlangan ashyolar va oziq-ovqat mahsulotlari olib kelinganda;
 yo‘qlovlar soni yoki yo‘qlovning umumiy og‘irligi Qonunda belgilangan normadan ortiq bo‘lganda, uning ortiqcha qismi;
 VSHda saqlanayotgan shaxs tergov harakatlari o‘tkazish uchun, shuningdek sudga yoxud davlat sog‘liqni saqlash tizimining tibbiy muassasalariga olib ketilganligi sababli, yo‘qlovni shaxsan qabul qilish imkoniyatiga ega bo‘lmaganda;
 yo‘qlov oluvchi yo‘qlovni qabul qilishdan yozma ravishda bosh tortganda;
 yo‘qlov oluvchi boshqa muassasaga yuborilgan yoki ozod etilganda;
 yo‘qlov oluvchi vafot etganda.
 Keltirilgan hollarda yo‘qlov uni olib kelgan shaxsga qaytarib beriladi, bundan 113-banddagi holatlar mustasno.
 115. Posilka va banderollar VSH xodimlaridan iborat uch kishilik komissiya tomonidan ochiladi hamda ularning ichidagi ashyolar va oziq-ovqat mahsulotlari posilka va banderollarning ustidagi ro‘yxat bilan solishtiriladi.
 Ochilgan posilka va banderollar bo‘yicha dalolatnoma tuziladi hamda unga ashyolar va oziq-ovqat mahsulotlarining ro‘yxati, ularning tashqi belgilari, sifati, agar ularda taqiqlangan ashyolar va oziq-ovqat mahsulotlari bo‘lsa, dalolatnomada ularni saqlash, davlat daromadiga o‘tkazish yoki yo‘q qilish uchun topshirilganligi ko‘rsatiladi.
 116. Dalolatnoma VSHda saqlanayotgan shaxsga imzo qo‘ydirib tanishtiriladi va uning shaxsiy hujjatlar yig‘majildiga qo‘shib qo‘yiladi.
 117. Posilka va banderollar:
 VSHda saqlanayotgan shaxs ularni qabul qilishdan yozma ravishda bosh tortganda;
 VSHda saqlanayotgan shaxs boshqa muassasa yoki tergov hibsxonasiga o‘tkazilganda yoki ozod etilganda;
 nomiga posilka va banderollar kelgan VSHda saqlanayotgan shaxs vafot etganda ularni jo‘natgan shaxslarga pochta orqali yuboriladi.
 118. VSHda saqlanayotgan voyaga yetmaganlarning posilkalar, yo‘qlovlar va banderollarda darsliklar hamda yozuv ashyolari olishiga ruxsat beriladi.
 119. Posilkalar, yo‘qlovlar va banderollar qabul qilib olingandan so‘ng, yigirma to‘rt soat ichida VSHda saqlanayotgan shaxsga beriladi.
 120. Karserda saqlash vaqtida qamoqqa olingan shaxslarning posilkalar, yo‘qlovlar va banderollar olishi taqiqlanadi. Posilkalar, yo‘qlovlar va banderollar qamoqqa olingan shaxslarga ularning karserda bo‘lish muddati tugaganidan keyin topshiriladi. Unga qadar yuborilgan posilka va banderollar VSH omborxonasida saqlanadi.
 121. Posilkalar, yo‘qlovlar va banderollarning saqlanishi oqibatida ularning tabiiy buzilishi hamda ko‘zdan kechirish natijasida tashqi ko‘rinishini yo‘qotganligi uchun VSH ma’muriyati javobgar bo‘lmaydi. Bu haqda yo‘qlov olib kelgan shaxs yo‘qlovni qabul qilish vaqtida ogohlantirilishi shart.
 122. VSHda saqlanayotgan shaxslar qarindoshlari hamda boshqa shaxslar bilan yozishmalar olib borish huquqiga ega. VSHda saqlanayotgan shaxslarning xat-xabarlarini jo‘natish ularning o‘z mablag‘lari hisobidan amalga oshiriladi.
 123. VSHda saqlanayotgan shaxslar yozishmalar uchun zarur ashyolarni (konvertlar, markalar, telegramma blankalari, qog‘oz va boshqalarni) VSH xodimlari orqali sotib oladi.
 124. VSHda saqlanayotgan shaxslarning yozishmalari VSH ma’muriyati orqali amalga oshiriladi hamda senzuradan o‘tkaziladi. Senzura VSH ma’muriyati tomonidan, zarur bo‘lgan taqdirda esa jinoyat ishini yuritayotgan mansabdor shaxs yoki organ tomonidan amalga oshiriladi.
 125. VSHda saqlanayotgan shaxslarning jinoyat ishi bo‘yicha haqiqatni aniqlashga to‘sqinlik qilishi yoxud jinoyat sodir etilishiga ko‘maklashishi mumkin bo‘lgan ma’lumotlar ko‘rsatilgan, maxfiy yozuv, belgilar bilan yozilgan, davlat sirini yoki qonun bilan qo‘riqlanadigan boshqa sirni o‘z ichiga olgan xat-xabari adresatga jo‘natilmaydi, VSHda saqlanayotgan shaxslarga berilmaydi hamda jinoyat ishini yuritayotgan mansabdor shaxsga yoki organga topshiriladi. Bu haqda prokuror yozma ravishda xabardor qilinadi.
 126. VSHda saqlanayotgan shaxslardan xat-xabarlar va to‘ldirilgan telegramma blankalari har kuni yopilmagan konvertlarda, jo‘natuvchi va oluvchining rekvizitlari yozilgan holda VSH xodimi tomonidan qabul qilinadi. Xat-xabarlar ularning arizasiga muvofiq voyaga yetmagan farzandlariga VSH rekvizitlarini ko‘rsatmagan holda jo‘natilishi mumkin.
 127. Xat-xabarni VSHda saqlanayotgan shaxslarga topshirish va adresatlarga jo‘natish xat-xabar kelib tushgan yoxud u jo‘natishga topshirilgan kundan e’tiboran uch kunlik muddatda VSH ma’muriyati tomonidan amalga oshiriladi. Telegramma adresatga darhol topshiriladi va jo‘natiladi.
 128. VSHda saqlanayotgan shaxslarning barcha xat-xabarlari yuborilgan yoki olingan sana maxsus jurnalda qayd etiladi.
 129. VSHda saqlanayotgan shaxslarning yaqin qarindoshi vafot etganligi, og‘ir kasalligi, VSHda saqlanayotgan shaxslarning oilasi yoxud yaqin qarindoshlariga moddiy zarar yetkazgan tabiiy ofat haqidagi ma’lumotlar, shuningdek boshqa shunga o‘xshash ma’lumotlar olinganidan keyin darhol adresatga ma’lum qilinadi.
 130. Turli VSHdagi shaxslar o‘rtasidagi yoki VSHda saqlanayotgan shaxslarning ozodlikdan mahrum etish joylarida hamda tergov hibsxonalarida saqlanayotgan shaxslar bilan yozishmalari faqat qarindoshlar o‘rtasida amalga oshirilishi mumkin.
 131. VSHdan ketgan shaxslarning nomiga kelgan xatlar olinganidan keyin uch kunlik muddatdan kechiktirmay VSHning ma’muriyati tomonidan u ketgan joyga jo‘natiladi.
 132. Karserda saqlanayotgan shaxslarning yozishmalari taqiqlanadi.
 133. VSHda saqlanayotgan shaxslar kamida bir soat davom etadigan har kungi sayr etish huquqiga ega.
 134. Homilador ayollar, bolali ayollar hamda voyaga yetmaganlarning har kungi sayri kamida ikki soat davom etadigan qilib belgilanadi. Sayrlar vaqtida voyaga yetmaganlarga jismoniy mashqlar va sport o‘yinlari o‘ynash uchun imkoniyat beriladi.
 135. Bemorlarning har kungi sayr etish vaqti VSH tibbiyot xodimining xulosasiga ko‘ra belgilanadi.
 136. Kameradagi shaxslar sayrga bir vaqtda olib chiqilishi va ular mavsumiy kiyimda bo‘lishi lozim.
 137. VSHda saqlanayotgan shaxslar sayrga kunning yorug‘ va qulay vaqtida VSH ma’muriyati tomonidan belgilangan jadval asosida olib chiqiladi.
 138. Sayr vaqtida VSH tibbiyot xodimlari VSH mas’ul xodimlari bilan birgalikda kameralarning sanitariya holatini tekshirishlari mumkin.
 139. Sayrga olib chiqilgan shaxslar doimiy ravishda nazorat qilib turiladi.
 140. VSHda saqlanayotgan shaxslar sayr vaqtida sayrni muddatidan oldin to‘xtatish haqida nazoratchiga murojaat qilishlari mumkin. Nazoratchi bu haqda VSH navbatchisini xabardor qiladi.
 141. Sayr qilish ob-havo sharoiti yomonlashganda (bo‘ron, kuchli yomg‘ir va h. k.), favqulodda holatlar (qochish, o‘z joniga qasd qilish va h. k) ro‘y berganda, vaziyat keskinlashganda hamda boshqa noxush hodisa (yong‘in, tabiiy ofatlar va h. k.)lar bartaraf etilgunga qadar taqiqlab qo‘yilishi mumkin.
 142. Sayr qilish tartibini buzgan shaxslar VSH boshlig‘i (yo‘qligida uning o‘rinbosari yoki navbatchi) ko‘rsatmasiga asosan kamerasiga qaytariladi.
 143. VSHda saqlanayotgan shaxslarga himoyachisi, qonuniy vakili, qarindoshlari hamda boshqa shaxslar bilan uchrashuvlar beriladi. Himoyachi va qonuniy vakil bilan moneliksiz va xoli uchrashuvlar ularning soni hamda davom etish muddati cheklanmagan holda beriladi, JPKning 230-moddasi ikkinchi qismida nazarda tutilgan hollar bundan mustasno.
 144. VSHda saqlanayotgan shaxsning qarindoshlar va boshqa shaxslar bilan jinoyat ishini yuritayotgan mansabdor shaxs yoki organning uchrashuvga kelgan shaxs haqida aniq ma’lumotlar ko‘rsatilgan va gerbli muhr bilan tasdiqlangan yozma ruxsati asosida VSH boshlig‘i tomonidan davom etish muddati ikki soatgacha bo‘lgan bitta uchrashuvga ijozat berilishi mumkin.
 145. Bir vaqtning o‘zida VSHda saqlanayotgan shaxs bilan ikki nafar voyaga yetgan qarindoshlari va boshqa shaxslarning uchrashuviga ruxsat etiladi.
 146. VSHda saqlanayotgan shaxslarning qarindoshlari va boshqa shaxslar bilan uchrashuvlari VSHning maxsus jihozlangan uchrashuv xonasida o‘tkaziladi.
 147. VSHda saqlanayotgan shaxslar uchrashuvga bir vaqtning o‘zida olib chiqilishi mumkin, bunda VSHda saqlanayotgan shaxslarning kameralar bo‘yicha ajratilish talablariga qat’iy rioya qilinishi shart.
 148. O‘ta og‘ir jinoyat sodir etgan shaxslar va o‘ta xavfli retsidivistlar bilan uchrashuvlar yakka tartibda tashkil qilinadi.
 149. VSH xodimlari tomonidan uchrashuvga olib chiqilayotgan shaxsning tashqi ko‘rinishi ozoda bo‘lishi ta’minlanishi kerak.
 150. Mazkur Qoidalarning 192-bandida ko‘rsatilgan vaqtlarda kelgan, shaxsini tasdiqlovchi hujjati bo‘lmagan, shuningdek mast holda kelgan shaxslarga uchrashuv berilmaydi. Bunda rad etish sabablari VSH xodimi tomonidan tushuntiriladi.
 151. VSHda saqlanayotgan shaxslar bilan uchrashuvlar quyidagilarga beriladi:
 advokatga — u advokat guvohnomasini va o‘zining muayyan ishni yuritishga bo‘lgan vakolatini tasdiqlovchi orderni ko‘rsatganda;
 himoyachi sifatida ishtirok etayotgan yaqin qarindoshiga yoki qonuniy vakiliga — uning ishda himoyachi sifatida ishtirok etishiga yo‘l qo‘yish to‘g‘risida surishtiruvchi, tergovchining qarorini yoki sudning ajrimini va o‘z shaxsini tasdiqlovchi hujjatni ko‘rsatganda;
 qonuniy vakilga — uning ishda qonuniy vakil sifatida ishtirok etishiga yo‘l qo‘yish to‘g‘risida surishtiruvchining, tergovchining qarorini yoki sudning ajrimini va o‘z shaxsini tasdiqlovchi hujjatni ko‘rsatganda;
 qarindoshga yoki boshqa shaxsga — jinoyat ishini yuritayotgan mansabdor shaxsning yoki organning yozma ruxsatini va o‘z shaxsini tasdiqlovchi hujjatni ko‘rsatganda.
 Ushbu bandda sanab o‘tilgan shaxslardan boshqa hujjatlarni talab qilish taqiqlanadi.
 152. Advokatning o‘z himoya ostidagi shaxs bilan audio va video kuzatuv qurilmalari bo‘lmagan maxsus xonada hamda begona shaxslarning ishtirokisiz o‘z vaqtida va hech qanday to‘siqlarsiz uchrashishi ta’minlanadi. 
 Advokatning himoya ostidagi shaxs bilan uchrashish jarayonida elektron vositalardan (mobil telefon, fotoapparat va diktofon) foydalanish imkoniyati yaratiladi. Bunda advokat tomonidan elektron vositalardan ma’lumotlarni qayd etish bilan bog‘liq bo‘lmagan boshqa maqsadlarda foydalanish taqiqlanadi. 
 153. VSHda saqlanayotgan shaxslarning advokat bilan uchrashuvlari ularning suhbatini uchinchi shaxslar eshitishini istisno etgan holda, ularni vizual ko‘rib turish imkoniyati saqlab qolinadigan sharoitlarda o‘tkaziladi. 
 Uchrashuv jarayonida advokat tomonidan VSHda saqlanayotgan shaxslarga Qoidalarning 2-ilovasida ko‘rsatib o‘tilgan taqiqlangan ashyolar va oziq-ovqat mahsulotlarini topshirish holatlari aniqlanganda uchrashuv muddatidan oldin to‘xtatiladi. 
 Advokat bilan uchrashuv muddatidan oldin to‘xtatilgan hollarda, VSH ma’muriyati tomonidan advokatlik siri va daxlsizligini ta’minlashga doir qonun hujjatlari talablariga rioya qilgan holda dalolatnoma rasmiylashtiriladi. Dalolatnoma nusxasi O‘zbekiston Respublikasi Advokatlar palatasining tegishli hududiy boshqarmasiga va ushbu advokatga guvohnoma bergan hududiy adliya organiga yuboriladi. 
 154. Qarindoshlar va boshqa shaxslar bilan uchrashuvlar VSH xodimlarining nazorati ostida amalga oshiriladi. Himoyachi, qonuniy vakil, qarindoshlar va boshqa shaxslar tomonidan VSHda saqlanayotgan shaxslarga mazkur Qoidalarning 2-ilovasida ko‘rsatib o‘tilgan taqiqlangan ashyolar va oziq-ovqat mahsulotlarini topshirishga urinilgan hollarda uchrashuv muddatidan oldin to‘xtatiladi. Uchrashuvga kelgan shaxs bu haqda uchrashuv boshlanishidan oldin VSHning mas’ul xodimlari tomonidan ogohlantirilishi shart.
 155. Himoyachilar, qonuniy vakillar, qarindoshlar va boshqa shaxslarga uchrashuvlar berilganda, ularning yonida aloqa vositalari, shaxsiy kompyuter, fotoapparatlar, videokameralarning va ovoz yozish qurilmalarining bo‘lishi taqiqlanadi.
 156. VSHda uchrashuvlar vaqtincha to‘xtatib turilgan hollarda nazorat qiluvchi prokurorga, jinoyat ishini yuritayotgan mansabdor shaxsga yoki organga xabar beriladi va bu haqda uchrashuvga kelganlarni qabul qilish xonasiga e’lon osib qo‘yiladi.
 157. Karserda saqlanayotgan shaxslarning himoyachi, qonuniy vakil bilan uchrashuvlardan tashqari uchrashuvlari taqiqlanadi.
 158. VSHda saqlanayotgan shaxslar, agar bu mazkur Qoidalarni, shuningdek boshqa shaxslarning huquqlari va qonuniy manfaatlarini buzmasa, VSH xonalarida diniy rasm-rusumlarni ado etish, VSH kutubxonasidagi diniy adabiyotlardan foydalanish, diniy ibodat narsalaridan (sanchuvchi-kesuvchi ashyolardan tashqari) foydalanish huquqiga ega.
 159. VSHda saqlanayotgan shaxslar jinoyat ishini yuritayotgan mansabdor shaxsning yoki organning yozma ruxsati bilan o‘z vakillari orqali yoxud bevosita fuqarolik-huquqiy bitimlarda ishtirok etish huquqiga ega.
 160. Qamoqqa olinganlar, agar ushbu Qoidalarga zid bo‘lmasa, nikoh tuzish hamda nikohdan ajralish, boshqa oilaviy munosabatlarda ishtirok etish huquqiga ega.
 161. VSHda saqlanayotgan shaxslarga VSH kutubxonasidagi qonunchilik hujjatlari, adabiyotlar va davriy matbuot nashrlaridan foydalanishga ruxsat etiladi.
 162. VSH ma’muriyati VSHda saqlanayotgan shaxslarning fuqarolik-huquqiy bitimlarda qonunchilik hujjatlari talablariga muvofiq ishtirok etishi uchun zarur shart-sharoit yaratilishini ta’minlaydi. VSHda saqlanayotgan shaxslarning fuqarolik-huquqiy bitimlarda ishtirok etishi bilan bog‘liq uchrashuvlari ularga mazkur Qoidalarning 144-bandida nazarda tutilgan uchrashuvlar berilishida hisobga olinmaydi.
 163. VSHda qamoqqa olingan shaxslar tegishli sharoitlar mavjud bo‘lganda VSH hududida o‘z xohishlariga ko‘ra va jinoyat ishini yuritayotgan mansabdor shaxs yoki organning yozma ruxsati bilan mehnatga jalb etilishi mumkin.
 164. VSHda qamoqqa olingan shaxslarning mehnat sharoiti qonunchilik hujjatlarida belgilangan xavfsizlik, sanitariya va gigiyena talablariga javob berishi kerak. Qamoqqa olingan shaxslar o‘z mehnati uchun tegishli haq olishga haqlidir.
 165. Qamoqqa olinganlarning ish haqi qonunchilik hujjatlarida Mehnatga haq to‘lash yagona tarif setkasining birinchi razryadi bo‘yicha belgilangan miqdordan kam bo‘lmasligi lozim va qonunda nazarda tutilgan chegirmalar qilinganidan keyin ularning shaxsiy hisobvaraqlariga o‘tkaziladi.
 166. VSHda qamoqqa olingan shaxslarni majburiy mehnatga jalb etish taqiqlanadi, bundan kameraning tozaligini ta’minlash bo‘yicha jalb etilgan mehnat mustasno.
 167. Mehnat qilish istagini bildirgan qamoqqa olingan shaxslar VSH boshlig‘i nomiga ariza bilan murojaat qiladi. Ariza VSH boshlig‘i tomonidan ko‘rib chiqiladi.
 168. VSHda qamoqqa olingan shaxslar mehnatga jalb etilgan hollarda doimiy nazorat ostida bo‘ladi va VSH xodimlarining ko‘rsatmasi bo‘yicha ishlaydi. Ularni VSH hududidan tashqaridagi ishlarga, maxsus bo‘limlar, fotolaboratoriyalar, nusxa ko‘paytirish texnikalari o‘rnatilgan joylarda, barcha turdagi transport vositalari haydovchiligiga, radiostansiya, muhandislik-texnika va aloqa vositalari bilan ishlashga jalb etish taqiqlanadi.
 169. Qamoqqa olingan shaxslarni mehnatga jalb etish uchun VSHda sharoit bo‘lmagan hollarda arizachiga rad etish sabablari tushuntiriladi.
 170. VSHda saqlanayotgan shaxslar VSH ma’muriyatiga, davlat organlariga, fuqarolarning o‘zini o‘zi boshqarish organlari hamda jamoat birlashmalariga o‘z ona tilida yoki boshqa tilda arizalar, takliflar va shikoyatlar bilan murojaat etish hamda murojaat etilgan tilda belgilangan tartibda yozma javoblar olish huquqiga ega.
 171. VSH xodimlari har kuni kameralarni aylanish chog‘ida VSHda saqlanayotgan shaxslardan yozma va og‘zaki shakldagi ariza, taklif va shikoyatlar qabul qiladi.
 172. VSH boshlig‘i uning nomiga yozilgan arizalar, takliflar va shikoyatlar ko‘rib chiqilishini ta’minlaydi.
 173. Og‘zaki shaklda qabul qilingan arizalar, takliflar va shikoyatlar jurnalga qayd etiladi va VSH boshlig‘iga bayon qilinadi.
 174. VSH boshlig‘i nomiga berilgan arizalar, takliflar va shikoyatlar ham jurnalga qayd etiladi va VSH boshlig‘iga ma’lum qilinadi.
 175. Arizalar, takliflar va shikoyatlar VSH boshlig‘i tomonidan adresatga yuboriladi, bundan VSHda saqlanayotgan shaxslarni shaxsan qabul qilish vaqtida VSHni nazorat qiluvchi yoki tekshiruvchi mansabdor shaxslar tomonidan olingan murojaatlar mustasno.
 176. Sud, prokuror, himoyachi yoki VSHlarni tekshirish huquqiga ega bo‘lgan davlat organlari nomiga, shuningdek jinoyat ishini yuritayotgan mansabdor shaxsga yoki organga yo‘llangan ariza, taklif va shikoyatlar senzuradan o‘tkazilmaydi hamda berilgan kundan keyingi ish kunidan kechiktirmay muhrlangan tarzda oluvchilarga yuboriladi yoki topshiriladi, telegrammalar esa darhol yuboriladi.
 O‘zbekiston Respublikasi Oliy Majlisining Inson huquqlari bo‘yicha vakilining (ombudsmanning) va O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakilning nomiga yuborilgan shikoyatlar muassasa ma’muriyati tomonidan ko‘zdan kechirilishi mumkin emas hamda oluvchiga yigirma to‘rt soatdan kechiktirmay yuboriladi.
 O‘zbekiston Respublikasi Oliy Majlisining Inson huquqlari bo‘yicha vakili (ombudsman) va O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakilning javobi ko‘zdan kechirilishi mumkin emas hamda arizachiga darhol yetkazib beriladi.
 177. Boshqa davlat organlari va tashkilotlari nomiga yo‘llangan arizalar, takliflar va shikoyatlar berilgan kundan keyingi ish kunidan kechiktirmay jinoyat ishini yuritayotgan mansabdor shaxsga yoki organga topshiriladi, ular tomonidan qarab chiqiladi hamda o‘sha muddatda adresatga yuboriladi. Murojaat adresatga yuborilganligi to‘g‘risidagi ilova xatning ko‘chirma nusxasi VSHda saqlanayotgan shaxsga e’lon qilish uchun VSHga yuboriladi. Ilova xatning ko‘chirma nusxasi VSHda saqlanayotgan shaxsga imzo qo‘ydirib tanishtiriladi va uning shaxsiy hujjatlar yig‘majildiga qo‘shib qo‘yiladi.
 178. Tergovga qadar tekshiruvni amalga oshiruvchi organ mansabdor shaxsi, surishtiruvchi yoki tergovchining harakatlari va qarorlari ustidan berilgan shikoyatlar berilgan kundan keyingi ish kunidan kechiktirmay VSH boshlig‘i yoki uning o‘rnini bosuvchi shaxs tomonidan tergovga qadar tekshiruv, surishtiruv yoki tergov organining boshlig‘iga yoxud prokurorga, prokurorning harakatlari va qarorlari ustidan berilgan shikoyatlar esa yuqori turuvchi prokurorga yuboriladi yoki topshiriladi.
 179. Jinoyat ishi bo‘yicha haqiqatni aniqlashga to‘sqinlik qilishi yoxud jinoyat sodir etilishiga ko‘maklashishi mumkin bo‘lgan ma’lumotlar ko‘rsatilgan, maxfiy yozuv, belgilar bilan yozilgan, davlat sirini yoki qonun bilan qo‘riqlanadigan boshqa sirni o‘z ichiga olgan arizalar, takliflar va shikoyatlar adresatga yuborilmaydi hamda jinoyat ishini yuritayotgan mansabdor shaxsga yoki organga topshirilib, bu haqda VSHda saqlanayotgan shaxs, shuningdek prokuror yozma ravishda xabardor qilinadi.
 180. Arizalar, takliflar va shikoyatlarga berilgan yozma javoblar, shuningdek ular jo‘natilganligi to‘g‘risidagi ilova xatlarning ko‘chirma nusxalari VSHda saqlanayotgan shaxslarga tilxat olib e’lon qilinadi hamda ularning shaxsiy hujjatlar yig‘majildiga qo‘shib qo‘yiladi.
 181. VSHda saqlanayotgan shaxslarni o‘z huquqlari, erkinliklari hamda qonuniy manfaatlari buzilganligi haqidagi arizalar va shikoyatlar bilan murojaat etganligi uchun har qanday shaklda ta’qib qilish taqiqlanadi.
 182. VSHda saqlanayotgan shaxslar VSHning boshlig‘iga yoki u vakolat bergan shaxsga, shuningdek VSHlarni nazorat qiluvchi yoki tekshiruvchi mansabdor shaxslarga shaxsan qabul qilish to‘g‘risida iltimos bilan murojaat etish huquqiga ega.
 183. VSH boshlig‘i yoki uning o‘rnini bosuvchi shaxslarning shaxsiy qabuliga yozilish VSH xodimlari tomonidan har kuni kameralarni aylanib chiqish chog‘ida amalga oshiriladi. Qabul qilish to‘g‘risidagi murojaat yozma yoki og‘zaki ravishda VSH boshlig‘i nomiga beriladi va shaxsiy qabul jurnalida navbat bilan ro‘yxatga olinadi.
 184. VSHda saqlanayotgan shaxslarning VSH boshlig‘i yoki uning o‘rnini bosuvchi shaxslar tomonidan qabul qilish har kuni belgilangan jadvalga muvofiq amalga oshiriladi, dam olish va bayram kunlari bundan mustasno. Zarur hollarda, VSHda saqlanayotgan shaxslar jadvaldan tashqari qabul qilinishi mumkin.
 185. Murojaat qilganlarni qabul qilish shaxsiy qabul jurnalidagi ro‘yxat bo‘yicha amalga oshiriladi va qabul natijalari jurnalga yozib qo‘yiladi. Yozma ravishda berilgan murojaatlarga uning natijasi haqida belgi qo‘yilib, VSHda saqlanayotgan shaxslarning shaxsiy hujjatlar yig‘ma jildiga qo‘shib qo‘yiladi.
 186. VSHda saqlanayotgan shaxslarning qarindoshlari va boshqa shaxslarni VSH boshlig‘i yoki uning o‘rnini bosuvchi shaxslar tomonidan shaxsan qabul qilish VSHning uchrashuv xonasida amalga oshiriladi. Qabulga kelgan shaxslar maxsus jurnalda ro‘yxatga olinadi va qabul natijalari jurnalga yozib qo‘yiladi.
 187. VSHda saqlanayotgan shaxslarning tergov harakatlari hamda sud majlislarida ishtirok etishlari sud va tergov organlarining talabnomalari asosida hududiy ichki ishlar organlarining konvoy bo‘linmalari xodimlari tomonidan ta’minlanadi.
 188. Sud va tergov organlarining VSHda saqlanayotgan shaxslarni sud majlislari va tergov harakatlari o‘tkazish uchun qo‘riqlab borish to‘g‘risidagi talabnomalari VSH joylashgan ichki ishlar organi boshliqlari nomiga tergov harakatlari va sud jarayoni boshlanishidan kamida 24 soat oldin yuborilishi lozim.
 189. Sud va tergov organlari tomonidan imzolangan va gerbli muhri bilan tasdiqlangan talabnomalarda quyidagilar ko‘rsatiladi:
 VSHda saqlanayotgan shaxslarning familiyasi, ismi, sharifi, tug‘ilgan yili va JKning qaysi moddasi bilan ayblanayotganligi;
 VSH nomi;
 tergov harakatlarini o‘tkazish va sud majlisining ko‘rib chiqish joyi;
 VSHda saqlanayotgan shaxslarni tergov harakatlari hamda sud majlislariga olib kelish (sanasi, soati), shuningdek tergov harakatlari hamda sud majlislarining davom etish muddati (taxminiy);
 VSHda saqlanayotgan shaxslarni qo‘riqlab borishda saqlash tartibi (bir-biridan zaruriy ajratib turish tartiblari bayon etiladi).
 Agar, sud majlisiga bir vaqtning o‘zida oldindan chiqarilgan sud qarori asosida qamoqqa olinganlar yoki boshqa jinoiy ish bo‘yicha sudlanayotgan shaxslar guvoh sifatida chaqirtirilayotgan bo‘lsa, ularning hozirgi holati talabnomada ko‘rsatib o‘tiladi.
 190. Basharti tergov organlari tomonidan VSHda saqlanayotgan shaxslarni so‘roq qilish, yuzlashtirish, tanib olish uchun ko‘rsatish, guvohlantirish va boshqa zarur tergov harakatlarini olib borish VSHning tergov xonalarida amalga oshirish imkoni bo‘lganda, bunday tergov harakatlari VSHning tergov xonalarida amalga oshiriladi.
 191. VSH hududida tergov va sud harakatlarini, ambulatoriya sud-psixiatriya ekspertizasini hamda boshqa ekspertizalarni o‘tkazish bo‘yicha surishtiruvchi, tergovchi, prokuror va sudning yozma ko‘rsatmasi asosida VSH ma’muriyati quyidagilarni ta’minlashi shart:
 xona ajratilishini;
 VSHda saqlanayotgan shaxslarning ishtirokini;
 tergov harakatlarida ishtirok etuvchi boshqa shaxslarning belgilangan tartibda VSH hududiga kirishlarini.
 192. VSH navbatchisi tomonidan smenani topshirish-qabul qilish (kamida bir soat ichida) va VSHda saqlanayotgan shaxslarning ovqatlanish (nonushta, tushlik va kechki ovqat) vaqtida, shuningdek tungi vaqtda, ya’ni kech soat 22.00 dan ertalab soat 6.00 gacha VSHda saqlanayotgan shaxslarni chaqiruv bo‘yicha kameradan olib chiqilishi taqiqlanadi, JPKda nazarda tutilgan hollar bundan mustasno.
 193. VSHda saqlanayotgan shaxslarga nisbatan majburiyatlarini namunali bajarganlik, qamoqda saqlashning belgilangan tartibi va shart-sharoitlariga rioya etganlik uchun quyidagi rag‘batlantirish choralari qo‘llanilishi mumkin:
 tashakkur e’lon qilish;
 ilgari qo‘llanilgan intizomiy jazoni muddatidan ilgari olib tashlash;
 har kungi sayr vaqtini ko‘paytirish;
 voyaga yetmaganlarga qo‘shimcha kinofilm namoyish etish, teleko‘rsatuvlar tomosha qilishni tashkil etish, sport mashg‘ulotlari xonasiga qo‘shimcha ravishda kirish, shuningdek bo‘sh vaqtni o‘tkazishning boshqa shakllari uchun ruxsat berish.
 Rag‘batlantirish choralari VSH joylashgan ichki ishlar organi boshlig‘i yoki uning o‘rnini bosuvchi shaxsning buyrug‘i bilan qo‘llaniladi va VSHda saqlanayotgan shaxsga e’lon qilinadi. Rag‘batlantirish choralari qo‘llanilganligi to‘g‘risida VSHda saqlanayotgan shaxsning shaxsiy hujjatlar yig‘majildiga tegishli yozuv kiritiladi.
 194. VSHda saqlanayotgan shaxslarga nisbatan belgilangan majburiyatlarni bajarmaganlik, qamoqda saqlash tartibi va shart-sharoitlarini, ajratib qo‘yishni ta’minlash talablarini buzganlik uchun quyidagi intizomiy jazo choralari qo‘llanilishi mumkin:
 ogohlantirish;
 hayfsan;
 qamoqqa olingan shaxslarni karserga o‘n sutkagacha, voyaga yetmaganlarni esa karserga besh sutkagacha bo‘lgan muddatga joylashtirish.
 Intizomiy jazo yozma shaklda beriladi. VSHda saqlanayotgan shaxsga nisbatan qo‘llanilgan intizomiy jazo haqida 24 soat ichida yozma ravishda nazorat qiluvchi prokurorga xabar beriladi. Intizomiy jazo qo‘llanilganligi haqidagi materiallar VSHda saqlanayotgan shaxsning shaxsiy hujjatlar yig‘ma jildiga qo‘shib qo‘yiladi.
 195. Rag‘batlantirish va intizomiy jazo choralari VSHda maxsus yuritilgan daftarda ro‘yxatga olinadi.
 196. VSHda saqlanayotgan shaxsdan intizomiy jazo qo‘llanilishidan oldin yozma tushuntirish olinadi, bunday tushuntirish berishdan bosh tortilgan hollarda esa tegishli dalolatnoma tuziladi.
 197. Intizomiy jazoni qo‘llash chog‘ida qoidabuzarlik sodir etilgan holatlar, VSHda saqlanayotgan shaxsning xulq-atvori va shaxsiga oid sifatlar, ilgari intizomiy jazolar berilgan-berilmaganligi inobatga olinadi.
 198. Intizomiy jazo qoidabuzarlik aniqlangan kundan e’tiboran o‘n sutkadan kechiktirmay, qoidabuzarlik fakti yuzasidan tekshiruv o‘tkazilgan taqdirda esa u tugagan kundan e’tiboran, lekin qoidabuzarlik sodir etilgan kundan e’tiboran ikki oydan kechiktirmay berilishi mumkin. Intizomiy jazo darhol qo‘llaniladi, uni darhol qo‘llash imkoniyati bo‘lmagan taqdirda esa ushbu jazo berilgan kundan e’tiboran bir oydan kechiktirmay qo‘llaniladi.
 199. Intizomiy jazo VSH boshlig‘i yoki uning o‘rnini bosuvchi shaxs tomonidan beriladi. Bir vaqtning o‘zida sodir etilgan bir nechta qoidabuzarlik uchun bitta intizomiy jazo qo‘llaniladi. Bitta qoidabuzarlik uchun bir nechta intizomiy jazo qo‘llash taqiqlanadi.
 200. VSHda saqlanayotgan shaxslar yuqori turuvchi mansabdor shaxsga, prokurorga yoki sudga qo‘llanilgan intizomiy jazo ustidan shikoyat qilish huquqiga ega. Shikoyat berish intizomiy jazoning ijro etilishini to‘xtatib turmaydi.
 201. Qamoqqa olingan shaxslar quyidagilar uchun karserga kiritib qo‘yilishi mumkin:
 VSHda saqlanayotgan boshqa shaxslarga zulm qilganlik va ularni haqorat qilganlik;
 VSH xodimlarining yoki boshqa shaxslar